Knjiga Mediterana predstavila

knjige o glagoljaštvu naših znanstvenika

Tijekom 36. po redu manifestacije »Knjiga Mediterana« (Split, 22. – 28. rujna 2014.) predstavljena su najnovija ukoričena istraživanja naših znanstvenika o različitim vidovima hrvatskoga glagoljaštva.

Riječ je o monografijama izdanima tekuće 2024. godine u suradnji Hrvatske sveučilišne naklade i Staroslavenskoga instituta:

* *Spas-tradicija: Otkrivanje najstarije hrvatske crkvenoslavenske književnosti*

(Jozo Vela)

* *Sintaksa imperativnih rečenica u hrvatskome crkvenoslavenskom jeziku* (Josip Galić)
* *Pripovijedanje o glagoljaštvu u novijoj hrvatskoj književnosti* (Ana Šimić).

O knjigama su pred splitskom publikom govorili sami autori te ravnateljica Staroslavenskoga instituta Vida Vukoja. Susret je moderirala Marijana Tomelić Ćurlin, profesorica sa splitskoga Filozofskoga fakulteta.

Zahvaljujemo organizatorima na prilici da predstavimo svoja izdanja o glagoljaštvu u Splitu, gradu za koji je vezan zasada najstariji historiografski podatak o glagoljašima na današnjim hrvatskim prostorima (925. na splitskom crkvenom saboru).

Srdačno zahvaljujemo i splitskoj publici na zanimanju i podršci.

Naša izdavačka suradnja s Hrvatskom sveučilišnom nakladom nastavlja se i dalje. Uskoro će iz tiska izići još dvije knjige naših znanstvenika: *Srednjovjekovna dubrovačka slavenska kancelarija. Dinamika pisma u ćiriličnim ispravama Dubrovačkog arhiva* (Kristian Paskojević) te *Thesaurus glagoliticus hrvatske srednjovjekovne književnosti* (Marija-Ana Dürrigl i Andrea Radošević).